Βρυξέλλες, 25.04.2005

COM(2005) 160 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές μεταλλικού πυριτίου καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαισιο της προτασησ |

Λόγοι και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 461/2004 του Συμβουλίου της 8ης Μαρτίου 2004 («ο βασικός κανονισμός»), στη διαδικασία όσον αφορά τις εισαγωγές πυριτίου καταγωγής Λαϊκής Δημοκρατίας της Κίνας. |

Γενικό πλαίσιο Η παρούσα πρόταση γίνεται στο πλαίσιο εφαρμογής του βασικού κανονισμού και είναι το αποτέλεσμα έρευνας η οποία διενεργήθηκε σύμφωνα με τις ουσιαστικές και διαδικαστικές απαιτήσεις του βασικού κανονισμού. |

Ισχύουσες διατάξεις στον τομέα της πρότασης Δεν υπάρχουν ισχύουσες διατάξεις στον τομέα της πρότασης. |

Συνάφεια με άλλες πολιτικές και στόχους της Ένωσης Μη εφαρμόσιμο. |

Διαβουλευση των ενδιαφερομενων μερων και εκτιμηση των επιπτωσεων |

Διαβούλευση των ενδιαφερομένων μερών |

Τα ενδιαφερόμενα μέρη που αφορά η διαδικασία είχαν ήδη τη δυνατότητα να υπερασπιστούν τα δικαιώματά τους κατά τη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρήση εξωτερικής εμπειρογνωμοσύνης |

Δεν υπήρξε ανάγκη εξωτερικής εμπειρογνωμοσύνης. |

Εκτίμηση των επιπτώσεων Η παρούσα πρόταση είναι το αποτέλεσμα εφαρμογής του βασικού κανονισμού. Ο βασικός κανονισμός δεν προβλέπει γενική εκτίμηση των επιπτώσεων αλλά περιέχει συνοπτικό κατάλογο των περιστάσεων που πρέπει να εξεταστούν. |

Νομικα στοιχεια της προτασησ |

Σύνοψη της προτεινόμενης δράσης Στις 20 Μαρτίου 2004, η Επιτροπή άρχισε μια έρευνα επανεξέτασης σχετικά με τις εισαγωγές, μεταξύ άλλων, μεταλλικού πυριτίου, καταγωγής Λαϊκής Δημοκρατίας της Κίνας. Στόχος αυτής της επανεξέτασης ήταν να εξεταστεί εάν, ως αποτέλεσμα της διεύρυνσης της Ευρωπαϊκής Ένωσης την 1η Μαΐου 2004, υπήρχε ανάγκη να προσαρμοστούν τα μέτρα για να αποτραπούν οι αιφνίδιες και άκρως δυσμενείς επιπτώσεις στα ενδιαφερόμενα μέρη, καθώς και στους χρήστες, στους διανομείς και στους καταναλωτές στα νέα κράτη μέλη. Μετά από εξέταση των πληροφοριών που υποβλήθηκαν από όλα τα μέρη καθώς και με βάση τα διαθέσιμα στατιστικά στοιχεία, διαπιστώθηκε ότι δεν υπήρχαν επιτακτικοί λόγοι για να τροποποιηθούν τα ισχύοντα μέτρα με την εισαγωγή μεταβατικών ρυθμίσεων. Ζητήθηκε η γνώμη των κρατών μελών σχετικά με αυτήν την επανεξέταση. Εικοσιένα κράτη μέλη υποστήριξαν και τέσσερα κράτη μέλη ήταν αντίθετα με την πρόταση. Επομένως, προτείνεται στο Συμβούλιο να εγκρίνει τη συνημμένη πρόταση κανονισμού, η οποία θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης το συντομότερο δυνατό. |

Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας όπως τροποποιήθηκε τελευταία με τον κανονισμό (ΕΚ) αριθ. 461/2004 της 8ης Μαρτίου 2004. |

Αρχή της επικουρικότητας Η πρόταση υπάγεται στην αποκλειστική αρμοδιότητα της Κοινότητας. Επομένως η αρχή της επικουρικότητας δεν εφαρμόζεται. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τους εξής λόγους. |

Η μορφή της δράσης περιγράφεται στον προαναφερόμενο βασικό κανονισμό και δεν αφήνει κανένα περιθώριο για τη λήψη εθνικής απόφασης. |

Η ένδειξη του τρόπου με τον οποίο ελαχιστοποιείται και είναι ανάλογος προς τον στόχο της πρότασης ο οικονομικός και διοικητικός φόρτος που επιβαρύνει την Κοινότητα, τις εθνικές κυβερνήσεις, τις περιφερειακές και τοπικές αρχές, τους οικονομικούς φορείς και τους πολίτες, δεν είναι εφαρμόσιμη. |

Επιλογή των μέσων |

« | Προτεινόμενα μέσα: κανονισμός. |

Άλλα μέσα δεν είναι κατάλληλα για τους εξής λόγους. Ο προαναφερόμενος βασικός κανονισμός δεν προβλέπει εναλλακτικές επιλογές. |

Δημοσιονομικη επιπτωση |

Η πρόταση δεν έχει καμία επίπτωση στον προϋπολογισμό της Κοινότητας. |

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές μεταλλικού πυριτίου καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχoντας υπόψη:

τη συνθήκη για την ίδρυση της Ευρωπαϊκής Κoινότητας,

τον κανονισμό (EΚ) αριθ. 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] (εφεξής, «βασικός κανονισμός»), και ιδίως τα άρθρα 11 και 3 και το άρθρο 22 παράγραφος γ),

την πρόταση που υπέβαλε η Επιτροπή, κατόπιν διαβουλεύσεων με τη συμβουλευτική επιτροπή,[2]

Εκτιμώντας τα ακόλουθα:

Α. ΔΙΑΔΙΚΑΣΙΑ

1. Ισχύοντα μέτρα

(1) Τον Μάρτιο 2004, μετά από επανεξέταση ενόψει της λήξης ισχύος των μέτρων, το Συμβούλιο, με τον κανονισμό (ΕΚ) αριθ. 398/2004[3], επέβαλε οριστικό δασμό αντιντάμπινγκ στις εισαγωγές μεταλλικού πυριτίου καταγωγής Λαϊκής Δημοκρατίας της Κίνας ("ΛΔΚ"). Ο συντελεστής του οριστικού δασμού που επιβλήθηκε στην καθαρή τιμή "ελεύθερο στα σύνορα της Κοινότητας", πριν από τον εκτελωνισμό, ανερχόταν σε 49 %.

2. Έναρξη διαδικασίας

(2) Στις 20 Μαρτίου 2004 η Επιτροπή, με ανακοίνωση[4] που δημοσιεύθηκε στην Επίσημη Εφημερίδα της Ευρωπαϊκής Ένωσης, ανήγγειλε την έναρξη μερικής ενδιάμεσης επανεξέτασης των μέτρων που εφαρμόζονται, μεταξύ άλλων, στις εισαγωγές πυριτίου καταγωγής ΛΔΚ δυνάμει των άρθρων 11 παράγραφος 3 και 22 παράγραφος γ) του βασικού κανονισμού.

(3) Η επανεξέταση άρχισε με πρωτοβουλία της Επιτροπής, για να εξεταστεί κατά πόσον, λόγω της διεύρυνσης της Ευρωπαϊκής Ένωσης την 1η Μαΐου 2004 (εφεξής «διεύρυνση») και λαμβάνοντας υπόψη το στοιχείο του κοινοτικού συμφέροντος, απαιτείται η προσαρμογή των μέτρων ώστε να αποτραπούν αιφνίδιες και άκρως δυσμενείς επιπτώσεις για όλα τα ενδιαφερόμενα μέρη, συμπεριλαμβανομένων των χρηστών, των διανομέων και των καταναλωτών.

3. Υπό εξέταση προϊόν

(4) Το υπό εξέταση προϊόν είναι το ίδιο με εκείνο που αποτέλεσε αντικείμενο της έρευνας η οποία οδήγησε στην επιβολή των ισχυόντων μέτρων, δηλ. μεταλλικό καρβίδιο καταγωγής ΛΔΚ που υπάγεται στον κωδικό ΣΟ 2804 69 00 (περιεκτικότητα σε πυρίτιο μικρότερη από 99,99% κατά βάρος). Αποκλειστικά λόγω της τρέχουσας κατάταξης που καθορίζεται στην τελωνειακή ονοματολογία, θα πρέπει να αναφέρεται ως 'πυρίτιο'. Το πυρίτιο με μεγαλύτερο βαθμό καθαρότητας, που περιέχει κατά βάρος τουλάχιστον 99,99 % πυριτίου, το οποίο χρησιμοποιείται κυρίως στη βιομηχανία παραγωγής ηλεκτρονικών ημιαγωγών, υπάγεται σε διαφορετικό κωδικό ΣΟ και δεν καλύπτεται από την παρούσα διαδικασία.

4. Έρευνα

(5) Η Επιτροπή ενημέρωσε επίσημα τους εισαγωγείς, τους χρήστες και τους εξαγωγείς που είναι γνωστό ότι ενδιαφέρονται και τις ενώσεις τους, τους αντιπροσώπους της εν λόγω χώρας εξαγωγής και τους κοινοτικούς παραγωγούς σχετικά με την έναρξη της έρευνας. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που είχε καθοριστεί στην ανακοίνωση για την έναρξη της διαδικασίας.

(6) Το Εμπορικό Επιμελητήριο εισαγωγέων και εξαγωγέων μετάλλων της Κίνας, η εταιρεία Minerals & Chemicals Importers & Exporters (CCCMC), η ένωση του κοινοτικού κλάδου παραγωγής (Euroalliages), εισαγωγείς/έμποροι, οι αρχές ορισμένων νέων κρατών μελών που προσχώρησαν στην Ευρωπαϊκή Ένωση την 1η Μαΐου 2004 (η «EΕ10») και οι χρήστες πυριτίου στην EΕ10 γνωστοποίησαν γραπτώς τις απόψεις τους. Δεκτά σε ακρόαση έγιναν όλα τα μέρη που το ζήτησαν εντός της καθορισθείσας προθεσμίας και τα οποία απέδειξαν ότι η ακρόασή τους ήταν αναγκαία ένεκα ειδικών λόγων.

(7) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες προκειμένου να προσδιοριστεί η καταλληλότητα των ισχυόντων μέτρων.

Β. ΠΟΡΙΣΜΑΤΑ ΤΗΣ ΕΡΕΥΝΑΣ ΚΑΙ ΠΕΡΑΤΩΣΗ ΤΗΣ ΜΕΡΙΚΗΣ ΕΝΔΙΑΜΕΣΗΣ ΕΠΑΝΕΞΕΤΑΣΗΣ

1. Εισαγωγές πυριτίου από την ΛΔΚ στην EΕ10

(8) Η έρευνα έδειξε ότι η μέση ετήσια αύξηση του όγκου των εισαγωγών πυριτίου από την ΛΔΚ στην EΕ10, όπως δήλωσε η Eurostat, ήταν περίπου 13% το 2001 και 2002. Το 2003 ο όγκος των εισαγωγών αυξήθηκε κατά περίπου 54% λόγω της σημαντικής αύξησης κατά την περίοδο Οκτωβρίου-Δεκεμβρίου.

(9) Επιπλέον, διαπιστώθηκε υπερβολική αύξηση του όγκου των εισαγωγών περίπου 120% σε σύγκριση με την ίδια περίοδο του προηγούμενου έτους, ακριβώς πριν από τη διεύρυνση, δηλ. τον Ιανουάριο-Απρίλιο 2004.

(10) Η έρευνα έδειξε περαιτέρω ότι οι εισαγωγές πυριτίου από την ΛΔΚ στην EΕ10 μειώθηκε μετά τη διεύρυνση. Η μείωση μπορούσε να εξηγηθεί από την υπερβολική αύξηση του όγκου των εισαγωγών πριν από τη διεύρυνση.

(11) Επιπλέον, τα στατιστικά στοιχεία για τις εισαγωγές στην EΕ10 κατά την περίοδο μετά τη διεύρυνση δείχνουν ότι η μείωση του όγκου των εισαγωγών από τη ΛΔΚ συμπίπτει με την προοδευτική αύξηση των εισαγωγών καταγωγής Νορβηγίας και Βραζιλίας, καθώς και τις πωλήσεις από την EΕ15.

2. Ζήτηση πυριτίου στην EΕ10

(12) Η ζήτηση πυριτίου στην EΕ10 καθορίστηκε με βάση τις συνολικές εισαγωγές μείον τις συνολικές εξαγωγές. Πρέπει να σημειωθεί ότι δεν υπάρχει δηλωθείσα παραγωγή πυριτίου στην ΕΕ10.

(13) Λαμβανομένης υπόψη της υπερβολικής αύξησης του όγκου των εισαγωγών από την ΛΔΚ πριν από τη διεύρυνση, κρίθηκε αναγκαίο να γίνουν ορισμένες προσαρμογές στους όγκους των εισαγωγών μεταξύ του 2003 και του 2004 για να καθοριστεί ποιο θα ήταν κανονικά το επίπεδο των εισαγωγών κατά την διάρκεια αυτής της περιόδου αν δεν είχε γίνει η διεύρυνση.

(14) Ως προς αυτό, διαπιστώθηκε ότι η μέση ετήσια αύξηση του όγκου των εισαγωγών από τη ΛΔΚ το 2001 και 2002 ήταν 13%. Πάνω σ’αυτή τη βάση, το επίπεδο των κανονικών εισαγωγών από τη ΛΔΚ το 2003 και 2004 καθορίστηκε με την προσθήκη ετήσιας αύξησης 13% στον όγκο των εισαγωγών των προηγούμενων ετών, που θα αναμενόταν να είναι κανονικά τα επίπεδα των εισαγωγών κατά τις περιόδους αυτές αν δεν είχε γίνει η διεύρυνση.

(15) Με βάση την ίδια μέθοδο, υπολογίστηκαν οι εξαγωγές από την ΕΕ10 το 2004 με την προσθήκη στις συνολικές εξαγωγές του 2003 μιας κανονικής αύξησης 80% που διαπιστώθηκε ότι ήταν η μέση ετήσια αύξηση του όγκου των εξαγωγών το 2002 και 2003.

Πίνακας 2: Ζήτηση πυριτίου στην EΕ10

Έτος | 2000 | 2001 | 2002 | 2003 | 2004 (εκτίμηση) |

Εισαγωγές στην ΕΕ10 σε τόνους | 18 815 | 19 802 | 22 661 | 23.855 (εκτίμηση) | 26 957 |

Εξαγωγές από την ΕΕ10 σε τόνους | 37 | 6 | 84 | 153 | 275 |

Συνολική ζήτηση στην ΕΕ10 σε τόνους | 18 778 | 19 795 | 22 576 | 23 703 | 26 682 |

Πηγή: Eurostat και εκτιμώμενα στοιχεία για το 2003 και 2004

(16) Με βάση τα ανωτέρω διαπιστώθηκε ότι η ζήτηση στην ΕΕ10 είναι περίπου 6% του επιπέδου της ζήτησης στην ΕΕ15 όπως υπολογίστηκε στην τελευταία έρευνα επανεξέτασης ενόψει της λήξης ισχύος των μέτρων αντιντάμπινγκ που έχουν επιβληθεί στις εισαγωγές πυριτίου καταγωγής ΛΔΚ[5].

3. Εναλλακτικές πηγές προμήθειας για την κάλυψη της ζήτησης στην ΕΕ10

(17) Η έρευνα έδειξε ότι υπάρχουν πολλές πιθανές πηγές προμήθειας, εναλλακτικές της προμήθειας από την ΛΔΚ, που μπορούν να καλύψουν τη ζήτηση στην ΕΕ10 ακόμη και αν η επέκταση του δασμού αντιντάμπινγκ από την ΕΕ15 στα 10 νέα κράτη μέλη εξαλείψουν εξ ολοκλήρου ή καταλήξουν σε μείωση των εισαγωγών από την ΛΔΚ.

(18) Υπάρχουν περίπου 18.000 τόνοι διαθέσιμης προμήθειας πυριτίου από τα δεκαπέντε κράτη μέλη που αποτελούσαν την Ευρωπαϊκή Ένωση πριν τη διεύρυνση («η ΕΕ15»). Αυτός ο υπολογισμός έγινε με βάση την τελευταία έρευνα επανεξέτασης ενόψει της λήξης ισχύος των μέτρων αντιντάμπινγκ που έχουν επιβληθεί στις εισαγωγές πυριτίου καταγωγής ΛΔΚ. Διαπιστώθηκε ότι η παραγωγή πυριτίου στην ΕΕ15 ανερχόταν σε περίπου 148.000 τόνους το 2001. Η ίδια έρευνα επανεξέτασης ενόψει της λήξης ισχύος διαπίστωσε ότι υπήρχαν περίπου 166.000 τόνοι ικανότητας παραγωγής στην ΕΕ15, που δείχνει ότι υπάρχει πλεονάζουσα παραγωγικότητα περίπου 18.000 τόνων.

(19) Επιπλέον, άλλες πιθανές πηγές προμήθειας πυριτίου (που δεν υπόκεινται σε δασμούς αντιντάμπινγκ) είναι, μεταξύ άλλων, η Νορβηγία (με πλεονάζουσα ικανότητα 18.000 τόνων), η Βραζιλία, ο Καναδάς και οι ΗΠΑ.

(20) Όπως υπογραμμίζεται στην αιτιολογική σκέψη (11), διαπιστώθηκε επίσης ότι κατά την περίοδο μετά τη διεύρυνση, δηλ. Μάιος-Νοέμβριος 2004, για την οποία υπάρχουν αξιόπιστα στοιχεία από την Eurostat, οι εισαγωγές από άλλες πηγές, ειδικότερα τη Νορβηγία και τη Βραζιλία, καθώς και οι πωλήσεις από την ΕΕ15 αυξήθηκαν σταδιακά. Οι πωλήσεις από την ΕΕ15 τετραπλασιάστηκαν, οι όγκοι των εισαγωγών από τη Νορβηγία πενταπλασιάστηκαν και από τη Βραζιλία αυξήθηκαν έξι φορές περισσότερο σε σύγκριση με την ίδια περίοδο το 2003.

Πίνακας 3: Όγκοι εισαγωγών στην ΕΕ10 από τη Νορβηγία, τη Βραζιλία και πωλήσεις από την ΕΕ15

Περίοδος του έτους | Πωλήσεις από την ΕΕ15 σε τόνους | Όγκοι εισαγωγών από τη Νορβηγία (σε τόνους) | Όγκοι εισαγωγών από τη Βραζιλία (σε τόνους) |

Μάιος - Νοέμβριος 2003 | 2 070 | 238 | 152 |

Μάιος - Νοέμβριος 2004 | 7 772 | 1 144 | 975 |

(21) Με βάση τα ανωτέρω, δεν υπάρχουν επιτακτικοί λόγοι να πιστεύεται ότι θα υπάρχει ακόμα έλλειψη πυριτίου στην αγορά της ΕΕ10.

4. Εκτίμηση των επιπτώσεων του κόστους.

(22) Όπως δήλωσαν διάφορα ενδιαφερόμενα μέρη, το πυρίτιο είναι ένα ενδιάμεσο προϊόν το οποίο χρησιμοποιείται από ελάχιστες μόνον μεταποιητικές βιομηχανίες στα νέα κράτη μέλη, ειδικότερα για την παραγωγή δευτερογενούς κραματοποιημένου αλουμινίου.

(23) Οι παραγωγοί αλουμινίου στην ΕΕ10 επιβεβαιώνουν ότι η μέση αναλογία πυριτίου που καταναλώνεται στην διαδικασία παραγωγής δευτερογενούς κραματοποιημένου αλουμινίου κυμαίνεται μεταξύ 3% και 13,5%.

(24) Η έρευνα έδειξε ότι η αύξηση της τιμής πυριτίου στην ΕΕ10 ή η στροφή προς άλλες εναλλακτικές πηγές προμήθειας ενδέχεται να έχει ελάχιστες επιπτώσεις στο κόστος παραγωγής των χρηστών στην ΕΕ10.

Αύξηση της τιμής πυριτίου από τη ΛΔΚ

(25) Με βάση τα προαναφερθέντα ποσοστά κατανάλωσης πυριτίου κατά την παραγωγή δευτερογενούς κραματοποιημένου αλουμινίου και δεδομένου ότι ο δασμός αντιντάμπινγκ που επιβλήθηκε στις εισαγωγές πυριτίου από τη ΛΔΚ είναι 49%, η επίπτωση του κόστους στους παραγωγούς δευτερογενούς κραματοποιημένου αλουμινίου θα κυμαίνεται μόνον μεταξύ 1,4% έως 6,6% του συνολικού κόστους παραγωγής δευτερογενούς κραματοποιημένου αλουμινίου.

Στροφή προς άλλες εναλλακτικές πηγές προμήθειας

(26) Ορισμένα ενδιαφερόμενα μέρη ανέφεραν ότι, με την επέκταση των μέτρων αντιντάμπινγκ στις εισαγωγές στην ΕΕ10, αναζητήθηκαν εναλλακτικές πηγές προμήθειας πυριτίου αλλά ότι αυτές οι εναλλακτικές πηγές προμήθειας είχαν ως συνέπεια να αυξηθούν οι τιμές του πυριτίου κατά περίπου 34%. Ως προς αυτό, διαπιστώθηκε ότι η επίπτωση του κόστους για τους παραγωγούς δευτερογενούς κραματοποιημένου αλουμινίου θα ήταν ακόμη μικρότερη και θα κυμαινόταν μεταξύ 1% έως 4,6% του συνολικού κόστους παραγωγής δευτερογενούς κραματοποιημένου αλουμινίου.

5. Παρατηρήσεις των ενδιαφερομένων μερών

(27) Πολλοί εισαγωγείς και χρήστες ισχυρίστηκαν ότι θα υπάρξει έλλειψη προμήθειας πυριτίου στην ΕΕ10. Εντούτοις, όπως υπογραμμίζεται στις αιτιολογικές σκέψεις 11, 19 και 20, μετά τη διεύρυνση οι όγκοι των εισαγωγών από τη ΛΔΚ στην ΕΕ10 αντικαθίστανται προοδευτικά από το πυρίτιο καταγωγής ΕΕ15, τη Νορβηγία και τη Βραζιλία. Επομένως δεν υπάρχει λόγος να πιστεύεται ότι θα υπάρξει έλλειψη πυριτίου στην αγορά της ΕΕ10.

(28) Ένας από τους χρήστες στην ΕΕ10 καθώς και οι αρχές της Σλοβακίας και της Σλοβενίας ισχυρίστηκαν ότι το πυρίτιο από άλλες πηγές είναι διαφορετικό από πλευράς ποιότητας με εκείνο της ΛΔΚ. Ως προς αυτό σημειώνεται ότι ο κανονισμός (ΕΚ) αριθ. 398/2004 του Συμβουλίου για την περάτωση της επανεξέτασης ενόψει της λήξης ισχύος των μέτρων αντιντάμπινγκ που επιβλήθηκαν στις εισαγωγές πυριτίου καταγωγής ΛΔΚ, ανέφερε ότι το πυρίτιο που παράγεται στη ΛΔΚ και εξάγεται στην Κοινότητα, καθώς και το πυρίτιο που παράγεται στη Νορβηγία και εκείνο που κατασκευάζεται στην Κοινότητα από τους κοινοτικούς παραγωγούς έχουν τα ίδια βασικά φυσικά και χημικά χαρακτηριστικά και τις ίδιες βασικές χρήσεις. Ως εκ τούτου, τα προϊόντα αυτά θεωρούνται ομοειδή προϊόντα, κατά την έννοια του άρθρου 1 παράγραφος 4 του βασικού κανονισμού. Αποφασίσθηκε ότι δεν έπρεπε να γίνουν προσαρμογές όσον αφορά την ποιότητα του προϊόντος. Επομένως, δεν υπάρχει λόγος να πιστεύεται ότι οι κινεζικές εισαγωγές στην ΕΕ10 οι οποίες αντικαταστάθηκαν από τις εισαγωγές από τις προαναφερθείσες χώρες, ήταν διαφορετικές από πλευράς ποιότητας. Επιπλέον, η αύξηση των εισαγωγών από άλλες χώρες, όπως υπογραμμίζεται στις αιτιολογικές σκέψεις 11, 19 και 20, δείχνει ότι τα προϊόντα είναι υποκαταστάσιμα.

(29) Ο ίδιος χρήστης ισχυρίστηκε επίσης ότι η επίπτωση στο κόστος για τους παραγωγούς δευτερογενούς κραματοποιημένου αλουμινίου δεν είναι αμελητέα δεδομένων των χαμηλών περιθωρίων κέρδους του ίδιου βιομηχανικού κλάδου. Ως προς αυτό υπενθυμίζεται ότι στην αιτιολογική σκέψη 25 και 26 συνήχθη το συμπέρασμα ότι θα είναι περιορισμένη η επίπτωση της επέκτασης των μέτρων αντιντάμπινγκ στους χρήστες μεταλλικού πυριτίου στην ΕΕ10 με μέγιστη αύξηση 6,6% στο συνολικό κόστος παραγωγής δευτερογενούς κραματοποιημένου αλουμινίου. Εντούτοις, αυτό δεν αποτελεί τόσο σημαντικό επιτακτικό λόγο ώστε να τροποποιηθούν τα ισχύοντα μέτρα με την εισαγωγή μεταβατικών ρυθμίσεων. Όντως, αυτή η επίπτωση δεν διαφέρει ουσιαστικά από την επίπτωση που εκτιμήθηκε για την ΕΕ15 κατά την έρευνα που οδήγησε στην επιβολή των οριστικών μέτρων το 2004, κατά την οποία είχε συναχθεί το συμπέρασμα ότι τα ισχύοντα μέτρα δεν θα είχαν σημαντικές επιπτώσεις στους χρήστες.

6. Συμπέρασμα

(30) Λόγω της περιορισμένης επίπτωσης του δασμού στο κόστος παρασκευής κραματοποιημένου αλουμινίου στην ΕΕ10 και της ύπαρξης εναλλακτικών πηγών προμήθειας στην ΕΕ10, συνάγεται το συμπέρασμα ότι η επέκταση των ισχυόντων μέτρων από την ΕΕ15 στα 10 νέα κράτη μέλη δεν θα προκαλέσει αιφνίδιες και άκρως αρνητικές επιπτώσεις στα ενδιαφερόμενα μέρη, καθώς και στους χρήστες, στους διανομείς και στους καταναλωτές. Επομένως, δεν αιτιολογούνται μεταβατικές ρυθμίσεις,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Περατώνεται η μερική ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές πυριτίου καταγωγής Λαϊκής Δημοκρατίας της Κίνας, η οποία κινήθηκε δυνάμει του άρθρου 11 παράγραφος 3 και 22 παράγραφος γ) του κανονισμού (ΕΚ) αριθ. 384/96.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 56, της 6.3.1996, σ. 1, Κανονισμός όπως τροποποιήθηκε τελευταία με τον κανονισμό (ΕΚ) αριθ. 461/2004 του Συμβουλίου (ΕΕ L 77, της 13.3.2004, σ. 12).

[2] EE C […] […],σ. […]

[3] ΕΕ L 66 της 4.3.2004, σ. 15.

[4] ΕΕ C 70 της 20.3.2004, σ. 15.

[5] Κανονισμός (ΕΚ) αριθ. 398/2004 του Συμβουλίου (ΕΕ L 66 της 4.3.2004, σ. 15).